
Crkveni dokumenti 


Zbirka službenih izjava crkvenog Učiteljstva, drevnih kršćanskih spisa i zapisa 
ranokršćanske Predaje 


četvrtak, 8. siječnja 2009. 

Dominus Iesus: deklaracija o jedincatosti i 
spasenjskoj univerzalnosti Isusa Krista i 
Crkve 


Uvod 

1. Gospodin Isus, prije no što je uzašao na nebo, povjerio je svojim učenicima 
poslanje da naviještaju evanđelje cijelome svijetu i krste sve narode: »Pođite po 
svem svijetu, propovijedajte evanđelje svemu stvorenju. Tko uzvjeruje i pokrsti 
se, spasit će se, a tko ne uzvjeruje, osudit će se« (Mk 16, 15-16). »Dana mi je 
sva vlast na nebu i na zemlji! Pođite dakle i učinite mojim učenicima sve narode 
krsteći ih u ime Oca i Sina i Duha Svetoga i učeći ih čuvati sve što sam vam 
zapovjedio« (Mt 28,18-20; usp. također Lk 26, 46-48; Iv 17,18; 20,21; Dj 
1 , 8 ). 

Sveopće poslanje Crkve proizlazi iz zapovijedi Isusa Krista i stoljećima se 
ostvaruje naviještanjem otajstva Boga, Oca, Sina i Duha Svetoga, i otajstva 
utjelovljenja Sina, kao spasenjskog događaja za cijelo čovječanstvo. Ovo su 
temeljni sadržaji kršćanskoga vjerovanja: »Vjerujem u jednoga Boga, Oca 
svemogućega, stvoritelja neba i zemlje, svega vidljivoga i nevidljivoga. I u 
jednoga Gospodina Isusa Krista, jedinorođenoga Sina Božjega. Rođenog od Oca 
prije svih vjekova. Boga od Boga, svjetlo od svjetla, pravoga Boga od pravoga 
Bo-iga. Rođena, ne stvorena, istobitna s Ocem, po kome je sve stvoreno. Koji je 
radi nas ljudi i radi našeg spasenja sišao s nebesa. I utjelovio se po Duhu 
Svetom od Marije Djevice: i postao čovjekom. Raspet također za nas: pod 
Poncijem Pilatom mučen i pokopan. I uskrsnuo treći dan, po Svetom pismu. I 
uzašao na nebo: sjedi s desne Ocu. I opet će doći u slavi suditi žive i mrtve, i 
njegovu kraljevstvu neće biti kraja. I u Duha Svetoga, Gospodina i životvorca; 
koji izlazi od Oca i Sina. Koji se s Ocem i Sinom skupa časti i zajedno slavi; koji 
je govorio po prorocima. I u jednu, svetu, katoličku i apostolsku Crkvu. 
Ispovijedam jedno krštenje za oproštenje grijeha. I iščekujem uskrsnuće mrtvih. 

I život budućega vijeka.« 

2. Crkva je stoljećima vjerno naviještala i svjedočila Isusovo evanđelje. Na 
kraju kršćanskoga drugog tisućljeća ta je misija ipak još uvijek daleko od svog 
ispunjenja. Zato je više no ikad aktualan Pavlov usk lik o misionarskoj službi 
svakog krštenika: »Jer što navješćujem evanđelje, nije mi na hvalu, ta dužnost 
mi je. Doista, jao meni ako evanđelja ne navješćujem« (1 Kor 9,16). Sve to 
objašnjava osobitu pozornost Učiteljstva prema poticanju i podupiranju 
evangelizacijskog poslanja Crkve, nadasve u odnosu na religijske tradicije 
svijeta. 

S obzirom na vrijednosti koje te tradicije svjedoče i pružaju čovječanstvu, 
koncilska deklaracija o odnosu Crkve prema nekršćansk im religijama, u 
otvorenom i pozitivnom pristupu, tvrdi: »Katolička Crkva ne odbacuje ništa što 
u tim religijama ima istinita i sveta. S iskrenim poštovanjem promatra te načine 
djelovanja i življenja, te zapovijedi i nauke koje, premda se u mnogome 
razlikuju od onoga što ona sama drži i naučava, ipak nerijetko odražavaju zraku 
one Istine što prosvjetljuje sve ljude.« U skladu s tim Crkva u svojoj službi 
naviještanja Isusa Krista, koji je »Put, Istina i Život« (Iv 14,6), njeguje danas 
također međureligijski dijalog, koji missio ad gentes ne zamjenjuje, već prati, 
zbog »otajstva jedinstva« iz kojeg »proizlazi da svi muškarci i žene koji su 
spašeni sudjeluju, premda na različit način, u istome otajstvu spasenja u Isusu 
Kristu po njegovu Duhu«. Taj dijalog, koji pripada evangelizacijskoj misiji 
Crkve, traži stav razumijevanja i odnos uzajamnoga upoznavanja i međusobnog 
obogaćivanja, i to u poslušnosti istini i u poštivanju slobode. 

3. U ostvarenju i teorijskom produbljivanju dijaloga kršćanske vjere s osta li m 
religijskim predajama po-istavljaju se nova pitanja, na koja valja odgovoriti 
idući novim putovima istraživanja, iznoseći prijedloge i po-itičući načine 
ponašanja, što sve zahtijeva brižljivu sposobnost razlikovanja. U tom 
istraživanju ova Deklaracija ide za tim da prizove u sjećanje biskupima, 
teoloz im a i svim vjernicima neke nezaobilazne doktrinarne sadržaje koji trebaju 
pomoći teološkom razmišljanju da pronađe rješenja koja će biti u skladu s 
istinama vjere i odgovarati suvremenim kulturalnim potrebama. 

Način izlaganja u ovoj Deklaraciji odgovara njezinoj svrsi. To nije dokument u 
kojem se sustavno obrađuje problematika jedincatosti i spasenjske 
univerzalnosti otajstva Isusa Krista i Crkve niti se nude rješenja za teološka 
pitanja o kojima se slobodno raspravlja. U njemu se tek ponovno izlaže nauk 
Katoličke Crkve u vezi s tom problematikom i istodobno ističu neki temeljni 
problemi koji ostaju otvoreni za daljnja produbljivanja, te se opovrgavaju 
određena pogrešna ih dvosmislena gledišta. Ova Deklaracija zato izlaže nauk 

sadržan u prethodnim dokumentima Učiteljstva kako bi potvrdila određene 
istine koje čine dio poklada vjere Crkve. 

4. Trajni misionarski navještaj Crkve danas je izložen opasnosti relativističkih 
teorija koje nastoje opravdati religijski pluralizam, i to ne samo de facto nego 
također de iure (ili načelno). Kao posljedica toga počinje se smatrati kako su 
prevladane neke istine kao što su, primjerice: definitivnost i punina objave Isusa 
Krista, zatim narav kršćanske vjere u odnosu na vjerovanja ostabh religija, 
nadahnutost knjiga Svetoga pisma, jedinstvo osobe vječne Riječi i Isusa iz 
Nazareta, jedinstvo spasenjske ekonomije utjelovljene Riječi i Duha Svetoga, 
spasenjska jedincatost i univerzalnost otajstva Isusa Krista, sveopće 
posredovanje spasenja po Crkvi, nerazdvojivost - premda i uz određeno 
razlikovanje - Božjega kraljevstva, Kristova kraljevstva i Crkve, subzistencija 
jedne Kristove Crkve u Katoličkoj Crkvi. 

Korijene tih problema treba tražiti u nek im pretpostavkama i filozofske i 
teološke naravi koje sprječavanju razumijevanje i prihvaćanje objavljene istine. 
Spomenimo samo neke: uvjerenje da se božanska istina ne može niti shvatiti niti 
izraziti, čak ni u kršćanskoj objavi; relativistički stav u odnosu na istinu, prema 
kojem ono što je istinito za jedne ne mora biti i za druge; korjenita suprotnost 
između logičkoga mentaliteta Zapada i simboličkog mentaliteta Istoka; 
subjektivizam onoga koji, smatrajući razum jedinim izvorom spoznaje, ne 
»uspijeva svoj pogled uzdignuti naviše, u odvažnosti da dosegne istinu 
postojanja«; teškoća u razumijeva-inju i prihvaćanju toga da u povijesti postoje 
za vazda važeći i eshatološki događaji; metafizičko obezvređivanje značenja 
povijesnog utjelovljenja vječne Riječi i njegovo ograničavanje tek na Božje 
pojavljivanje u povijesti; eklekticizam onih koji u svome teološkom istraživanju 
nekritički prihvaćaju ideje različitih filozofskih i religijskih struja, ne vodeći 
računa ni o njihovoj sustavnoj dosljednosti i povezanosti niti o njihovu 
podudaranju s kršćanskom istinom; i na kraju, tendencija da se Sveto pismo čita 
i tumači izvan crkvene predaje i učiteljstva. 

Na temelju tih pretpostavki, koje se javljaju s različitim nijansama - katkad u 
obliku tvrdnje a katkad kao pretpostavke - iznose se neke teološke postavke u 
kojima kršćanska objava i otajstvo Isusa Krista i Crkve gube svoj značaj 
apsolutne istine i spasenjske univerzalnosti ili ih se pak dovodi u sumnju i 
proglašava nesigurnima. 


I. Punina i definitivnost objave isusa Krista 


5. Kao odgovor na taj relativistički mentalitet, koji postaje sve rašireniji, nužno 

je prije svega ponovno po-> tvrditi značaj definitivnosti i punine objave Isusa 
Krista. Mora se doista čvrsto vjerovati tvrdnja da je u otajstvu Isusa Krista, 
utjelovljenoga Sina Božjeg, koji je »Put, Istina i Život« (Iv 14,6), objavljena 
punina božanske istine: »Nitko ne pozna Sina doli Otac niti tko pozna Oca doli 
Sin i onaj kome Sin hoće objaviti« (Mt 11,27); »Boga nitko nikada ne vidje: 
Jedinorođenac - Bog - koji je u krilu Očevu, on ga obznani« (Iv 1,18); »Jer u 
njemu tjelesno prebiva sva punina božanstva; te ste i vi ispunjeni u njemu, koji 
je glava svakoga Vrhovništva i Vlasti« (Kol 2, 9-10). 

Vjeran riječi Božjoj Drugi vatikanski koncil uči: »Po toj nam je objavi dubina 
istine o Bogu i o čovjekovu spasenju u punom svjetlu zasjala u Kristu koji je 
ujedno i posrednik i punina sve objave.« I potvrđuje: »Dakle, Isus Krist, Riječ 
utjelovljena, kao jedan od ljudi k ljudima' poslan, 'riječi Božje govori' (Iv 3,34) i 
dovršuje spasiteljsko djelo koje mu dade Otac da ga izvede (usp. Iv 5,36; 17,4). 
Stoga, jer tko njega vidi, vidi i Oca (usp. Iv 14,9) - sveukupnom svojom 
prisutnošću i pojavom, riječima i djelima, znacima i čudesima, a osobito svojom 
smrću i slavnim uskrsnućem od mrtvih i konačno poslanjem Duha istine - On 
objavi daje puninu i dovršava je te božanskim svjedočanstvom potvrđuje [...]. 
Kršćanski, dakle, raspoređaj spasenja (ekonomija), kao novi i konačni savez, 
nikada neće minuti: nemamo više očekivati nikakvu javnu objavu prije nego se 
u slavi pojavi naš Gospodin Isus Krist (usp. 1 Tim 6,14; Tit 2,13).« 

Zbog toga enc iklik a Redemptoris missio ponovno izlaže pred Crkvu službu 
naviještanja evanđelja, kao punine istine: »U toj definitivnoj riječi svoje objave 
Bog se dao najpotpunije upoznati; ljudskomu rodu rekao je tko je On. I ta 
definitivna samoobjava Božja temeljni je razlog što je Crkva 'po svojoj naravi 
misijska'; zato, ne može ne naviještati evanđelje, tj. puninu istine koju nam je 
Bog o sebi obznanio.« Samoobjava Isusa Krista, dakle, »u našu povijest unosi 
onu opću i posljednju istinu, koja potiče ljudski duh da se nikada ne zaustavi«. 

6. Stoga je u proturječju s vjerom Crkve teza o ograničenosti, nepotpunosti i 
nesavršenosti objave Isusa Krista, koja bi tako samo dopunjavala postojeću 
objavu u ostal im religijama. Najdublji razlog za takvo mišljenje jest tvrdnja da 
istinu o Bogu u njezinoj sveukupnosti i potpunosti ne može shvatiti i objaviti 
nijedna povijesna religija, samim tim ni kršćanstvo pa čak ni Isus Krist. 

To gledište korjenito proturječi prethodnim iskazima vjere, prema kojima je u 
Isusu Kristu dana cjelovita i potpuna objava Božjega spasenjskog otajstva. Zbog 
toga riječi, djela i cjelokupni povijesni događaj Isusa, premda označeni 
ograničenostima svojstvenima ljudskoj stvarnosti, ipak imaju za subjekt 
božansku osobu utjelovljene Riječi, »pravoga Boga i pravog čovjeka.« Zbog 
toga one u sebi sadrže definitivno sti i puninu objave Božjih putova spasenja, 

premda dubina božanskoga otajstva u sebi ostaje transcendentna i neiscrpna. 
Istina o Bogu nije dokinuta ili ograničena zbog toga što je izražena ljudskim 
jezikom. Naprotiv, ona ostaje jedinstvena, cjelovita i potpuna jer onaj koji 
govori i djeluje jest utjelovljeni Sin Božji. Vjera zato traži da se ispovijeda kako 
je Riječ koja je tijelom postala, u cjelokupnom svome otajstvu od utjelovljenja 
do proslave, participiram ali realni izvor i punina svake Božje spasenjske objave 
ljudskome rodu, i da će Duh Sveti, koji je Duh Kristov, upućivati apostole, i, po 
njima, cijelu Crkvu svih vremena, »u svu istinu« (Iv 16,13). 

7. Primjeren odgovor na Božju objavu jest »poslušnost vjere« (usp. Rim 1,5; 
Rim 16,26; 2 Kor 10, 5-6), po kojoj čovjek cijeloga sebe slobodno predaje 
Bogu, »stavljajući na raspolaganje 'Bogu objavitelju potpuno i odano služenje 
uma i volje' i dajući slobodan pristanak objavi koju je On dao.« Vjera je dar 
milosti: »A da uzvjerujemo, treba nam Božja milost, koja predusreće i 
potpomaže, i iznutrašnja pomoć Duha Svetoga da srce pokrene i k Bogu ga 
obrati, otvori oči duši i dadne 'svima ugodnost pristanka i vjerovanja ist in i'.« 

Poslušnost vjere podrazumijeva prihvaćanje istine o Kristovoj objavi, koju 
jamči Bog, koji je sam Istina: »Vjera je prije svega čovjekovo osobno prianjanje 
Bogu, istodobno, neodvojivo od toga, jest i slobodan pristanak uza svu istinu što 
ju je Bog objavio«. Vjera, dakle, »Božji dar« i »vrhunaravna od Boga ulivena 
krepost«, uključuje dvostruko prianjanje: uz Boga, koji objavljuje, te uz 
objavljenu istinu, po vjeri u onoga koji je objavljuje. Zato »ne smijemo ni u 
koga drugog vjerovati osim u Boga - Oca, Sina i Duha Svetoga«. 

Mora se zato čvrsto obdržavati raz lik a između teologalne vjere i vjerovanja u 
ostalim religijama. Ako je Vjera milosno prihvaćanje objavljene istine, koja 
»dopušta stupiti u nutrinu otajstva čijem je srodnom razumijevanju sklona«, 
vjerovanje u ostalim religijama jest ona sveukupnost iskustava i shvaćanja, koja 
čine ljudsku riznicu mudrosti i religijskog nadahnuća, koje je čovjek u svome 
traženju istine smislio i ostvario u odnosu prema Bogu i apsolutnom. 

U sadašnjim promišljanjima ne vodi se uvijek računa o toj razlici. Tako se 
teologalna vjera, koja je prihvaćanje istine koju je objavio Jedan i Trojedini 
Bog, poistovjećuje s vjerovanjem u ostalim religijama, koje predstavlja 
religijska iskustvo koje je još uvijek na putu traženja apsolutne istine i još uvijek 
lišeno pristanka uz Boga koji se objavljuje. To je jedan od razloga zbog kojeg se 
ra zlik e između kršćanstva i ostalih religija nastoje umanjiti pa katkad čak i 
potpuno ukloniti. 

8. Utiru si put i hipoteze o nadahnutoj vrijednosti svetih tekstova ostalih religija. 
Sigurno je da treba priznati kako su neki elementi prisutni u tim tekstovima 

doista sredstva po kojima su bezbrojne osobe, kroz stoljeća, mogle i još uvijek 
mogu hraniti i sačuvati vlastiti religiozni odnos s Bogom. Zbog toga, imajući 
pred očima običaje, zapovijedi i nauke ostalih religija. Drugi vatikanski koncil, 
kao što je ranije spomenuto, uči da one »premda se u mnogome razlikuju od 
onoga što ona [Crkva] sama drži i naučava, ipak nerijetko odražavaju zraku one 
Istine što prosvjetljuje sve ljude«. 

Ipak crkvena tradicija značaj nadahnutih tekstova pridržava kanonskim 
knjigama Staroga i Novog zavjeta, utoliko što su nadahnute po Duhu Svetom. 
Preuzimajući tu tradiciju, Dogmatska konstitucija Drugoga vatikanskog koncila 
o božanskoj objavi uči da »knjige i Starog i Novog zavjeta u cjelini, sa svim 
njihovim dijelovima, sveta Majka Crkva na temelju apostolske vjere drži 
svetima i kanonskima zato što po nadahnuću Duha Svetog napisane (usp. Iv 
20,31; 2 Tim 3,16; 2 Pt 1, 19-21; 3, 15-16) imaju Boga za auktora i kao takve 
su samoj Crkvi predane«. Te knjige »čvrsto, vjerno i bez zablude naučavaju 
istinu koju htjede Bog da radi našeg spasenja bude zapisana u Svetom pismu«. 

Ipak, Bog, koji želi sebi pozvati sve narode u Kristu i priopćiti im puninu svoje 
objave i svoje ljubavi, na razne načine očituje svoju nazočnost »ne samo 
pojedincima nego i narodima preko njihovih duhovnih bogatstava od kojih su 
religije poglavit i bivstven izraz, doduše uz 'praznine, nedostatke i zablude'.« 
Prema tome, svete knjige ostalih religija, koje uistinu hrane i nadahnjuju živote 
svojih sljedbenika, primaju iz Krstova otajstva one elemente dobra i milosti koji 
su u njima prisutni. 


II. Utjelovljeni Logos i Duh Sveti u djelu spasenja 


9. U suvremenoj teološkoj misli često se Isusa Nazarećanina predstavlja kao 
posebnu, potpunu, povijesnu osobu, božanskog objavitelja, no ne kao jedinoga, 
već kao onoga koji dopunjuje ostale objaviteljske i spasenjske likove. Tako bi se 
beskonačno, apsolutno, najveće otajstvo Boga objavljivalo čovječanstvu na 
različite načine i u mnogim povijesnim l ik ovima: Isus iz Nazareta bio bi tek 
jedan od njih. Konkretnije, on bi za neke bio jedno od lica koje je Logos 
preuzeo u vremenu kako bi objavio svoje spasenje čovječanstvu. 

Kako bi se, s jedne strane opravdala univerzalnost kršćanskoga spasenja, a s 
druge strane, činjenica religijskoga pluralizma, predložene su dvije ekonomije, 
ekonomija spasenja vječne Riječi, koja vrijedi i izvan Crkve i bez odnosa s 
njome, te ekonomija utjelovljene Riječi. Prva bi imala veću univerzalnost od 
druge, koja se ograničuje samo na kršćane, iako je u njoj Božja prisutnost 
potpunija. 

10. Te su postavke u dubokom proturječju s kršćanskom vjerom. Mora se 
uistinu čvrsto vjerovati nauk vjere kojim se naučava da je Isus iz Nazareta, 
Marijin sin, i samo on. Sin i Riječ Očeva. Riječ, koja »bijaše u početku u Boga« 
(Iv 1,2), ista je ona koja »tijelom postade« (Iv 1,14). U Isusu »Kristu- 
Pomazaniku, Sinu Boga živoga« (Mt 16,16), »tjelesno prebiva sva punina 
božanstva« (Kol 2,9). On je »Jedinorodenac - Bog koji je u krilu Očevu« (Iv 
1,18), njegov ljubljeni Sin »u kome imamo otkupljenje [...]. Jer, svidjelo se Bogu 
u njemu nastaniti svu Puninu i po njemu - uspostavivši mir krvlju križa njegova 
- izmiriti sa sobom sve, bilo na zemlji, bilo na nebesima« (Kol 1,13-14.19-20). 

Vjeran Svetome pismu i odbacujući pogrešna i ograničavajuća tumačenja, Prvi 
nicejski sabor svečano je proglasio vlastitu vjeru u »Isusa Krista, 
jedinorođenoga Sina Božjega. Rođenog od Oca prije svih vjekova. Boga od 
Boga, svjetlo od svjetla, pravoga Boga od pravoga Boga. Rođena, ne stvorena, 
istobitna s Ocem, po kome je sve stvoreno na nebu i na zemlji. Koji je radi nas 
ljudi i radi našega spasenja sišao i utjelovio se, postao čovjekom, mučen i 
uskrsnuo treći dan, uzašao na nebo i opet će doći suditi žive i mrtve.« U skladu 
s učenjem otaca i Kalcedonski sabor ispovijeda »da je jedan i isti Sin, Gospodin 
naš Isus Krist, savršeni Bog i savršeni čovjek, pravi Bog i pravi čovjek [...], 
istobitan Ocu po božanstvu i jednak nama po čovještvu [...], rođen od Oca prije 
svih vjekova kao pravi Bog a, u posljednjim danima, za nas i za naše spasenje, 
od Marije, Djevice i Bogorodice, kao pravi čovjek«. 

Zbog toga Drugi vatikanski koncil ističe da Krist, »novi Adam«, »slika 
nevidljivog Boga« (Kol 1,15), »jest i savršeni Čovjek koji je Adamovim 
sinovima vratio sličnost s Bogom, koja je već prvim grijehom izobličena [...]. 
Nevini jaganjac, prolivši slobodno svoju krv, zaslužio nam je život. I u njemu 
nas je Bog pomirio sa sobom i među nama i otrgnuo nas iz ropstva đavla i 
grijeha. Svaki od nas može zato reći s Apostolom: Sin Božji 'mije iskazao ljubav 
i samoga sebe za mene predao' (Gal 2,20).« 

U vezi s tim Ivan Pavao II. izričito izjavljuje: »U suprotnosti je s kršćanskom 
vjerom uvođenje bilo kakvog podvajanja Riječi i Isusa Krista [...]: Isus je 
utjelovljena Riječ, jedna i nedjeljiva osoba [...]. A nema drugog Krista do Isusa 
Nazarećanina, a on je Riječ Božja koja je postala čovjekom za spas sviju [...]. 
Dok idemo za tim da otkrijemo i vrednujemo svakovrsne darove, osobito 
duhovna bogatstva koja je Bog dao svakome narodu, ne možemo ih rastaviti od 
Isusa Krista, koji je u središtu božanskog nauma spasenja.« 

Jednako je tako u suprotnosti s katoličkom vjerom podvajanje djela spasenja 
Logosa kao takvoga i Riječi koja je tijelom postala. Utjelovljenjem sva djela 

spasenja Božje Riječi uvijek se ostvaruju u jedinstvu s ljudskom naravi koju je 
preuzeo za spasenje svih ljudi. Jedan jedincati subjekt koji djeluje u dvije 
naravi, božanskoj I ljudskoj, jest jedina osoba Riječi. 

Prema tome, nespojiva je s naukom Crkve teorija koja Logosu kao takvom u 
njegovu božanstvu pripisuje spasenjsko djelovanje koje bi se ostvarivalo 
» mim o« ib »onkraj« Kristova čovještva, također i nakon utjelovljenja. 

11. Isto se tako mora čvrsto vjerovati nauk vjere o jedincatosti ekonomije 
spasenja koju je htio Jedan i Trojedini Bog; njezin izvor i središte jest otajstvo 
utjelovljenja Riječi, posrednika božanske milosti na 'planu stvaranja i 
otkupljenja (usp. Kol 1,15-20), onoga koji sve rekapitulira (usp. Ef 1,10), »koji 
nama posta mudrost od Boga, i pravednost, i posvećenje, i otkupljenje« (1 Kor 
1,30). Doista, Kristovo otajstvo ima svoje unutarnje jedinstvo, koje se proteže 
od vječnoga izabranja u Bogu do paruzije: »u njemu [Bog] nas sebi izabra prije 
postanka svijeta da budemo sveti i bez mane pred njim« (Ef 1,4). »Jer koje 
predvidje, te i predodredi da budu suobbčeni slici Sina njegova te da on bude 
prvorođenac među mnogom braćom. Koje pak predodredi, te i pozva; koje 
pozva, te i opravda; koje opravda, te i proslavi« (Rim 8, 29-30). 

Crkveno učiteljstvo, vjerno božanskoj objavi, sa svom čvrstoćom opetovano 
izjavljuje daje Isus Krist sveopći posrednik i otkupitelj: »Riječ naime Božja, po 
kojoj je sve stvoreno, sama je postala tijelom da kao savršen čovjek sve spasi i 
u sebi sve rekapitulira. Gospodina [...] je Otac uskrisio od mrtvih, uzvisio i 
posadio o svoju desnu postavivši ga sucem živima i mrtvima.« To spasenjsko 
posredovanje uključuje također jedincatost Kristove otkupiteljske žrtve, 
velikoga i vječnog svećenika (usp. Heb 6,20; 9,11; 10,12-14). 

12. Ima i nekih koji iznose pretpostavku o ekonomiji spasenja Duha Svetoga 
koja bi imala univerzalnije značenje od ekonomije spasenja utjelovljene, raspete 
i uskrsle Riječi. I ta se tvrdnja protivi katoličkoj vjeri, koja, nasuprot tome, 
spasenjsko utjelovljenje Riječi smatra trojstvenim događajem. U Novome je 
zavjetu otajstvo Isusa, utjelovljene Riječi, prostor prisutnosti Duha Svetoga i 
počelo njegova izlijevanja na čovječanstvo ne samo u mesijanskim vremenima 
(usp. Dj 2,32-36; Iv 7,39; 20,22; 1 Kor 15,45) već također u vremen im a koja 
prethode njegovu ulasku u povijest. 

Drugi vatikanski koncil prizvao je u svijest vjere Crkve tu temeljnu istinu. 
Izlažući Očev plan spasenja prema cijelome čovječanstvu, Koncil je ukazao na 
tijesnu povezanost kristova otajstva i otajstva Duha već od samog početka. 
Cjelokupno djelo izgrađivanja Crkve od Isusa Krista Glave Crkve stoljećima se 
promatra kao ostvarenje koje on čini u zajedništvu sa svojim Duhom. 

Osim toga, spasenjsko djelovanje Isusa Krista, s Duhom i po Duhu njegovu, 
proširuje se izvan vidljivih granica Crkve na cijelo čovječanstvo. Govoreći o 
uskrsnome otajstvu, u kojem Krist vjernika na životni način već sada pridružuje 
sebi u Duhu i daje mu nadu uskrsnuća, Koncil tvrdi: »To ne vrijedi samo za one 
koji vjeruju za Krista nego i za sve ljude dobre volje u čijim srcima milost 
nevidljivo djeluje. A budući da je krist umro za sve i da je konačni čovjekov 
poziv stvarno samo jedan, i to božanski, moramo držati da Duh Sveti pruža 
svima mogućnost da se, na način koji je Bogu poznat, pridruže tom pashalnom 
misteriju. 

Jasna je dakle povezanost otajstva spasenja utjelovljene Riječi i Duha, koji 
ostvaruje spasenjski utjecaj utjelovljenog Sina u životu svih ljudi, koje Bog 
poziva k jednom jedincatom cilju, bilo da su povijesno prethodili utjelovljenoj 
Riječi bilo da žive nakon njezina ulaska u povijest: u svima je njima Očev Duh 
kojeg Sin čovječji daje u izobilju (usp. Iv 3,34). 

Zbog toga današnje crkveno učiteljstvo postojano i jasno potvrđuje istinu o 
jednoj jedincatoj božanskoj ekonomiji spasenja: »Nazočnost i djelovanje Duha 
ne utječu samo na pojedince nego i na društvo i povijest, na narode, kulture, 
religije [...]. Uskrsli Krist 'snagom svoga Duha već djeluje u srcima ljudi' [...]. 
Taj isti Duh rasijava 'sjeme Riječi', koje je u obredima i u kulturama, te ih 
pripravlja da sazriju u Kristu.« Priznavajući povijesno-spasenjsku ulogu Duha u 
cijelome svemiru i čitavoj povijesti ljudskoga roda, ono ističe: »To je isti onaj 
Duh koji je djelovao u utjelovljenju, u Isusovu životu, smrti i uskrsnuću, koji 
djeluje u Crkvi. On nije dakle zamjena za Krista, niti ispunja neku vrstu 
praznine, koju se kadšto zamišlja između Krista i Logosa. Dok Duh djeluje u 
srcima ljudi i u povijesti naroda, u kulturama i religijama, izvršava ulogu 
priprave za evanđelje i ne može biti bez povezanosti s Kristom, Riječju koja je 
postala tijelom, djelovanjem Duha 'da On kao savršen čovjek sve spasi i u sebi 
sve rekapitulira'.« 

Na kraju zaključimo da djelovanje Duha nije izvan ili paralelno s Kristovim 
djelovanjem. Riječ je o jednoj ekonomiji spasenja Jednoga i Trojedinoga Boga, 
ostvarenoj u otajstvu utjelovljenja, smrti i uskrsnuća Božjega Sina, uz suradnju 
Duha Svetoga, i u svojoj spasenjskoj vrijednosti proširenoj na cijelo 
čovječanstvo i svemir: »Ljudi zato u zajedništvo s Bogom mogu ući samo po 
Kristu, pod djelovanjem Duha Svetoga.« 


III. Jedincatost i univerzalnost spasenjskog otajstva Isusa Krista 

13. Raširena je i teza koja niječe spasenjsku jedincatost i univerzalnost otajstva 
Isusa Krista. To stajalište nema nikakvu biblijsku utemeljenost. Potrebno je 
naime čvrsto vjerovali, kao trajnu sastavnicu vjere Crkve, istinu o Isusu Kristu, 
Božjem Sinu, Gospodinu i jedinom Spasitelju, koji je svojim utjelovljenjem, 
smrću i uskrsnućem ispunio povijest spasenja, koja u njemu ima svoje središte i 
svoju puninu. 

Novozavjetna svjedočanstva to jasno potvrđuju: »Otac je poslao Sina kao 
Spasitelja svijeta« (Iv 4,14); »Evo Jaganjca Božjega koji odnosi grijehe svijeta« 
(Iv 1,29). U svome govoru pred Velik im vijećem Petar, da bi opravdao 
ozdravljenje čovjeka koji je bio hrom od rođenja, koje se dogodilo u Isusovo 
ime (usp. Dj 3, 1-8), svečano izjavljuje: »Nema uistinu pod nebom drugoga 
imena dana ljudima po kojemu se možemo spasiti« (Dj 4,12). Isti apostol 
dodaje, osim toga, daje Isus Krist »Gospodar sviju«; »onaj kojega Bog postavi 
sucem živih i mrtvih«; tako »da tko god u nj vjeruje, po Imenu njegovu prima 
oproštenje grijeha« (Dj 10, 36. 42. 43). 

Pavao, obraćajući se korintskoj zajednici, piše: »Jer sve kad bi i bilo 
nazovibogova ih na nebu ili na zemlji - kao što ima mnogo 'bogova' i mnogo 
'gospodara'! - nama je jedan Bog, Otac, od koga je sve, a mi za njega; i jedan 
Gospodin, Isus Krist, po kome je sve, i mi po njemu« (1 Kor 8, 5-6). I apostol 
Ivan tvrdi: »Uistinu, Bog je tako ljubio svijet te je dao svoga Sina Jedinorođenca 
da nijedan koji u njega vjeruje ne propadne, nego da ima život vječni. Ta Bog 
nije poslao Sina na svijet da sudi svijetu, nego da se svijet spasi po njemu« (Iv 
3, 16-17). U Novome zavjetu Božja volja da se svi spase tijesno je povezana s 
jedinstvenim Kristovim posredovanjem: »[Bog] hoće da se svi ljudi spase i dođu 
do spoznanja istine. Jer jedan je Bog, je—> danje i posrednik izmađu Boga i ljudi, 
čovjek Krist Isus, koji sebe samoga dade kao otkup za sve« (1 Tim 2, 4-6). 

Na toj svijesti o jedinstvenom i univerzalnom daru spasenja, koji je Bog dao po 
Isusu Kristu u Duhu (usp. Ef 1, 3-14), temeljilo se svjedočenje prvih kršćana 
židovskom narodu, kojem su pokazivali ispunjenje spasenja koje nadilazi 
Zakon, te potom njihovo suočavanje s poganskim svijetom, koji je težio 
spasenju po mnoštvu bogova spasitelja. Tu baštinu vjere nanovo predlaže 
današnje crkveno učiteljstvo: »A Crkva vjeruje da Krist, koji je za sve umro i 
uskrsnuo (usp. 2 Kor 5,15), po svojem Duhu pruža čovjeku svjetlo i snagu da 
može odgovoriti svom vrhovnom pozivu. Nema pod nebom drugog imena 
danog ljudima po kojem oni treba da se spase (usp. Dj 4,12). Ona vjeruje 
također da se u njezinu Gospodinu i Učitelju nalazi ključ, središte i cilj sve 
ljudske povijesti.« 

14. Mora se dakle čvrsto vjerovati kao istinu katoličke vjere daje sveopća volja 

za spasenjem Jednog i Trojedinog Boga ponuđena i izvršena jednom zauvijek u 
otajstvu utjelovljenja, smrti i uskrsnuća Sina Božjega. 

Vodeći računa o tome članku vjere, današnja teologija, u svome promišljanju o 
postojanju ostalih religioznih iskustava i njihovu značenju u planu Božjeg 
spasenja, pozvana je istražiti da li i kako l ik ovi i pozitivni elementi drugih 
religija ulaze u Božji plan spasenja. U toj zadaći teološko istraživanje ima široko 
područje rada pod vodstvom crkvenog učitelj stva. Drugi vatikanski koncil 
ustvrdio je da »jedino posredništvo Otkupitelja ne isključuje, nego pobuđuje 
kod stvorova različitu suradnju koja im se participira iz jednog jedinog izvora.« 
Potrebno je produbiti sadržaj toga participiranog posredništva, no ono se mora 
uvijek ravnati prema načelu jedincatog Kristova posredništva: »Ako se 
participirana posredovanja različite vrste i reda ne isključuju, sva ona ipak 
dobivaju smisao i vrijednost jedino iz Kristova posredništva, i ne mogu se 
shvatiti kao istovrsna i dopunjujuća.« Stoga bi dakle rješenja koja bi predlagala 
Božje spasenjsko djelovanje izvan jedincatog Kristova posredništva bila u 
suprotnosti s kršćanskom i katoličkom vjerom. 

15. Nerijetko se predlaže da se u teologiji izbjegavaju izrazi poput 
»jedincatosti«, »univerzalnosti«, »apsolutnosti«, čijim bi se korištenjem ostavio 
dojam pretjeranog isticanja značenja i vrijednosti događaja spasenja Isusa Krista 
u odnosu na ostale religije. Međutim, takav govor jednostavno izražava vjernost 
objavljenoj istini, budući da predstavlja razvoj samih izvora vjere. Od samih 
početaka zajednica je vjernika prepoznala u Isusu takvu spasenjsku vrijednost 
da samo on, Sin Božji postao čovjekom, raspet i uskrsnuo, poslanjem koje je 
primio od Oca i u snazi Duha Svetoga, ima za cilj dati objavu (usp. Mt 11,27) i 
božanski život (usp. Iv 1,12; 5, 25-26; 17,2) cijelome čovječanstvu i svakome 
čovjeku. 

U tome smislu može se i mora reći da Isus Krist ima jedinstveno i jedincato, 
samo njemu svojstveno, isključivo, univerzalno i apsolutno značenje i vrijednost 
za ljudski rod i njegovu povijest. Isus je uistinu Božja Riječ postala čovjekom za 
spasenje sviju. Izražavajući tu svijest vjere Drugi vatikanski koncil naučava: 
»Riječ naime Božja, po kojoj je sve stvoreno, sama je postala tijelom da kao 
savršen čovjek sve spasi i u sebi sve rekapitulira. Gospodin je cilj ljudske 
povijesti, točka prema kojoj smjeraju želje povijesti i civilizacije, središte 
ljudskoga roda, radost svih srdaca i punina njihovih težnji. Njega je Otac 
uskrisio od mrtvih, uzvisio i posadio o svoju desnu postavivši ga sucem živima i 
mrtvima.« »Upravo ta jedinstvena Kristova posebnost daje mu posvemašnje i 
sveopće značenje čime je, ostajući u povijesti, središte i svrha te iste povijesti: 
'Ja sam Aha i Omega, Prvi i Posljednji, Početak i Svršetak' (Otk 22,13).« 

IV. Jedincatost i jedinstvo Crkve 


16. Gospodin Isus, jedini Spasitelj, nije osnovao jednostavnu zajednicu učenika, 
već je ustanovio Crkvu kao otajstvo spasenja; on sam je u Crkvi i Crkva je u 
njemu (usp. Iv 15,1 si.; Gal 3,28; Ef 4,15); zato, punina Kristova otajstva 
spasenja pripada također Crkvi, nerazdruživo vezanoj uz njezina Gospodina. 
Isus Krist trajno je prisutan i nastavlja svoje djelo spasenja u Crkvi i po Crkvi 
(usp. Kol 1, 24-27), koja je njegovo Tijelo (usp. 1 Kor 12,12 - 13,27; Kol 
1,18). I kao što se glava i udovi nekog živog tijela, premda nisu istovjetni, ne 
mogu odvojiti jedno od drugoga, tako se ni Krist i njegova Crkva ne mogu 
pomiješati, ali ni razdijeliti, te čine jednog »Krista cijela«. Ta je ista 
nerastavljivost u Novome zavjetu izražena s lik om Crkve kao Kristove zaručnice 
(usp. 2 Kor 11,2; Ef 5, 25. 29; Otk 21, 2. 9). 

Zbog toga, zajedno s jedincatošću i univerzalnošću spasenjskog posredovanja 
Isusa Krista, mora se čvrsto vjerovati kao istinu katoličke vjere jedincatost 
Crkve koju je on ustanovio. Kao što je samo jedan Krist, tako postoji samo 
jedno njegovo Tijelo, samo jedna njegova Zaručnica: »Jedna katolička i 
apostolska Crkva«. Osim toga, Gospodinova obećanja da nikada neće na-< 
pustiti svoju Crkvu (usp. Mt 16,18; 28,20) i da će je voditi svojim Duhom (usp. 
Iv 16,13), prema katoličkoj vjeri znače da jedincatost i jedinstvo Crkve, kao i 
sve drugo što pripada crkvenoj cjelovitosti, nikada neće nestati. 

Vjernici su dužni vjerovati da postoji povijesni kontinuitet - ukorijenjen u 
apostolskom nasljedstvu - između Crkve koju je Krist ustanovio i Katoličke 
Crkve: »Ovo je jedina Kristova Crkva [...], koju je naš Spasitelj, poslije svoga 
uskrsnuća predao Petru da je pase (usp. Iv 21,17) i povjerio njemu i ostalim 
Apostolima da je šire i njome upravljaju (usp. Mt 28,18 si.), i postavio je 
zauvijek kao 'stup i uporište istine' (1 Tim 3,15). Ova Crkva, ustanovljena i 
medena na ovom svijetu kao društvo, nalazi se [subsistit in] u Katoličkoj Crkvi, 
kojom upravljaju nasljednik sv. Petra i biskupi sjedinjeni s njime.« Izrazom 
»subsistit in« Drugi vatikanski koncil želio je uskladiti dvije doktrinarne tvrdnje: 
s jedne strane da se postojanje Kristove Crkve, unatoč podjelama medu 
kršćanima, nastavlja u punini samo u Katoličkoj Crkvi, i s druge strane da se i 
»izvan njezina organizma nalaze mnogi elementi posvećenja i istine«, tj. u 
Crkvama i crkvenim zajednicama koje još uvijek nisu u punom jedinstvu s 
Katoličkom Crkvom. Međutim, u odnosu na ove posljednje, treba reći da 
njihova »snaga dotječe iz same punine milosti i istine što je povjerena 
Katoličkoj Crkvi«. 

17. Postoji dakle jedna jedina Kristova Crkva, koja se nalazi u Katoličkoj Crkvi, 
kojom upravlja Petrov nasljednik i biskupi u zajedništvu s njim. Crkve koje, 

premda nisu u potpunom zajedništvu s Katoličkom Crkvom, a s njome ostaju 
povezane najtješnjim vezama kao što su apostolsko nasljedstvo i valjana 
Euharistija, prave su mjesne Crkve. Zbog toga je i u tim Crkvama prisutna i 
djeluje Kristova Crkva, unatoč pomanjkanju punog zajedništva s Katoličkom 
Crkvom, budući da one ne prihvaćaju katoličko učenje o primatu, koji, prema 
Božjoj volji, rimski biskup objektivno ima i vrši nad čitavom Crkvom. 

S druge strane, crkvene zajednice koje nisu očuvale valjani episkopat te izvornu 
i cjelovitu bit euharistijskog otajstva, nisu Crkve u pravome smislu; no ipak oni 
koji su kršteni u tim zajednicama, krštenjem su pritjelovljeni Kristu i zbog toga 
su u nekom, premda nesavršenom, zajedništvu s Crkvom. Krštenje samo po 
sebi smjera cjelovitom rastu života u Kristu po cjelovitom ispovijedanju vjere, 
Euharistiji i punom zajedništvu u Crkvi. 

»Zato kršćani ne smiju sebi zamišljati kao da kristova Crkva nije ništa drugo 
nego nekakav zbroj - razdijeljen doduše, ah još na neki način jedan - Crkava i 
crkvenih zajednica; i nipošto im nije dozvoljeno držati da Kristova Crkva danas 
više nigdje istinski ne postoji, tako da bi trebalo smatrati samo ciljem što ga 
moraju tražiti sve Crkve i zajednice«. Zapravo, »elementi one već dane Crkve 
postoje u svojoj punini u Katoličkoj Crkvi a nepotpuno u drugim zajednicama«. 
»Stoga te rastavljene Crkve i zajednice, mada vjerujemo da one imaju 
nedostataka, nisu nipošto bez svoga značenja i težine u misteriju spasenja. Jer 
Duh Kristov ne odbija služiti se njima kao sredstvima spasenja, kojima 
djelotvornost dotječe iz same punine milosti i istine što je povjerena Katoličkoj 
Crkvi«. 

Pomanjkanje jedinstva medu kršćanima sigurno je rana za Crkvu; ne u smislu 
da bi ona bila lišena svoga jedinstva, već »zato što je podjela prepreka 
cjelovitom ostvarenju njezine univerzalnosti u povijesti«. 


V. Crkva: Kraljevstvo Božje i Kristovo kraljevstvo 


18. Poslanje je Crkve »da navješćuje Kristovo i Božje Kraljevstvo i da ga 
ustanovi u svim narodima, i postavlja k li cu i početak toga Kraljevstva na 
zemlji«. S jedne strane Crkva je »sakrament ili znak i oruđe najtješnjeg 
sjedinjenja s Bogom i jedinstva cijeloga ljudskog roda«. Ona je dakle znak i 
oruđe Kraljevstva te je pozvana naviještati ga i uspostaviti. S druge strane, 
Crkva je »puk skupljen u jedinstvu Oca i Sina i Duha Svetoga«; ona je dakle 
»Kristovo kraljevstvo već prisutno u misteriju« i predstavlja njegovo sjeme i 
početak. Božje kraljevstvo, doista, ima eshatološku dimenziju; ono je stvarnost 
prisutna u vremenu, no do njezina punog ostvarenja doći će tek po dovršetku ili 

ispunjenju povijesti. 

Iz biblijskih tekstova i svjedočanstava otaca, kao i dokumenata crkvenog 
učiteljstva, ne može se izvesti jednoznačni smisao izraza kraljevstvo nebesko, 
Božje kraljevstvo i Kristovo kraljevstvo kao ni njihov odnos prema Crkvi, koja 
je i sama otajstvo koje se ne može u cijelosti zatvoriti u ljudsko poimanje. Mogu 
stoga postojati različita teološka tumačenja tih pojmova. Ipak, nijedno od tih 
mogućih objašnjenja ne smije nijekati ili na bilo koji način poreći tijesnu 
povezanost Krista, Kraljevstva i Crkve. Doista, »Kraljevstvo Božje koje 
poznajemo iz objave ne može se odvojiti ni od Krista ni od Crkve... Ako se 
Kraljevstvo odvoji od Isusa, nema više Kraljevstva Božjega koje je on objavio, 
te se događa bilo to da se izobličuje smisao Kraljevstva, koje je u opasnosti da 
se pretvori u puku ljudsku i ideološku uredbu, bilo narav Krista koji se više ne 
pojavljuje kao Gospodin komu sve mora biti podloženo (usp. 1 Kor 15,27). Isto 
tako ne može se odvajati Kraljevstvo od Crkve. Crkva, jamačno, nije sama sebi 
svrhom, budući da je usmjerena na Božje Kraljevstvo, kojemu je klica, znak i 
oruđe. Pa ako se Crkva i razlikuje od Krista i Kraljevstva, ona je s njima 
neraskidivo povezana«. 

19. Potvrđivati neraskidivi odnos iz među Crkve i Kraljevstva ne znači 
zaboraviti da se Božje kraljevstvo, i kada se promatra u svojoj povijesnoj fazi, 
ne poistovjećuje s Crkvom u njezinoj vidljivoj i društvenoj stvarnosti. Ne smije 
se naime isključiti »djelovanje Krista i Duha izvan vidljivih granica Crkve«. 
Zato treba voditi računa da »Kraljevstvo dopire do svih: do ljudske osobe, 
društva, cijeloga svijeta. Raditi za Kraljevstvo znači spoznati i poticati božanski 
dinamizam koji je nazočan u ljudskoj povijesti i koji je preobražava. Graditi 
Kraljevstvo znači raditi za oslobođenje od zla u svim njegovim oblicima. 
Ukratko, Kraljevstvo Božje jest očitovanje i izvršavanje njegova nauma 
spasenja u svoj njegovoj punini«. 

U shvaćanju odnosa između Božjega kraljevstva, Kristova kraljevstva i Crkve 
nužno je također izbjegavati jednostrane naglaske kao u slučaju onih 
»shvaćanja, koja namjerno naglašuju Kraljevstvo i za se tvrde da su 
'regnicentrična', te ističu sliku Crkve koja ne mari za sebe samu, nego je sva 
predana svjedočenju i služenju Kraljevstvu... 'Crkva je za druge', kažu, kao što 
je Krist 'čovjek za druge'. [...] Netom spomenuta shvaćanja djelomično su 
pozitivna, djelomično negativna. Prije svega, prešućuju krista: Kraljevstvo o 
kojem govore oslanja se na 'teocentrizam' jer, kako kažu, Krista može shvatiti 
samo onaj koji ima kršćansku vjeru, dok se narodi, kulture i razne religije mogu 
sresti u jednoj božanskoj zbilji, bez obzira kako ju nazivali. Zbog istog razloga 
ona ističu misterij stvaranja, koji nalazi odraza u različitosti kultura i vjerovanja, 
a šutke prelaze preko misterija otkupljenja. Usto, Kraljevstvo, kako ga oni 

shvaćaju, dovodi do zanemarivanja ili podcjenjivanja Crkve, kao reakcija na 
pretpostavljeni ekleziocentrizam prošlosti, pa i zato što oni Crkve drže samo 
znakom, koji uostalom nije jednoznačan«. Te su tvrdnje u suprotnosti s 
katoličkom vjerom jer niječu jedinstven odnos Krista i Crkve s Božjim 
kraljevstvom. 


VI. Crkva i religije u odnosu na spasenje 


20. Iz dosad rečenog proizlaze također neke smjernice neophodne za 
produbljivanje teološkog promišljanja o odnosu Crkve i religija prema spasenju. 

Nadasve se mora »čvrsto vjerovati da je ova putujuća Crkva potrebna za 
spasenje. Jedino je naime Krist Posredn ik i put spasenja, prisutan među nama u 
svome tijelu, koje je Crkva, a On naglašavajući izričito potrebu vjere i krštenja 
(usp. Mt 16,6; Iv 3,5), potvrdio je time i potrebu Crkve, u koju ljudi ulaze po 
krštenju kao kroz vrata«. To se učenje ne smije postavljati nasuprot sveopćoj 
Božjoj spasenjskoj volji (usp. 1 Tim 2,4); zato je »nužno promatrati povezano 
te dvije istine, to jest stvarnu mogućnost spasenja u Kristu za sve ljude i nužnost 
Crkve za to spasenje«. 

Crkva je »sveopći sakramenat spasenja« jer je na otajstven način trajno 
sjedinjena s Isusom kristom Spasiteljem, svojom Glavom, i njemu podređena, i 
u Božjem je naumu nužno povezana sa spasenjem svakoga čovjeka. Za one koji 
formalno i vidljivo nisu članovi Crkve »Kristovo je spasenje dostupno snagom 
milosti koja ih, iako je s Crkvom u tajanstvenoj povezanosti, u nju formalno ne 
uvodi, ali ih prosvjetljuje primjereno njihovom unutrašnjem stanju i prilikama 
vremena. Ta milost dolazi od Krista, plod je njegove žrtve i udjeljuje se po Duhu 
Svetomu«. Ona je povezana s Crkvom, koja »potječe od slanja Sin i slanja Duha 
Svetoga po odluci Boga Oca«. 

21. Glede načina na koji Božja milost spasenja, koja se uvijek daruje po Kristu 
u Duhu i u otajstvenom je odnosu s Crkvom, dolazi do pojedinih nekršćana, 
Drugi vatikanski koncil ograničio se na tvrdnju da Bog daje »putovima koje on 
zna.«. Teolozi nastoje dublje proniknuti u to pitanje. Njihov rad treba poticati 
jer je nesumnjivo koristan za bolje razumijevanje Božjeg plana spasenja i 
putova njegova ostvarenja. Ipak, iz svega onoga što je dosad rečeno o 
posredovanju Isusa Krista i o »osobitu i jedincatu odnosu« Crkve prema 
Božjem kraljevstvu medu ljudima, koje je u biti kraljevstvo Krista univerzalnog 
spasitelja, jasno je da bi bilo u proturječju s katoličkom vjerom promatrati 
Crkvu kao jedan od putova spasenja, uz one koje čine ostale religije, koje bi 
bile komplementarne Crkvi ih čak s obzirom na bit njoj istovrijedne, pa i ako su 

s njom zajedno usmjerene prema eshatološkom Božjem kraljevstvu. 

Sigurno je da različite religijske tradicije sadrže nude elemente religioznosti, koji 
dolaze od Boga, i koji su dio onoga što Duh »izvodi u srcima ljudi i u povijesti 
naroda, u kulturama i religijama«. Uistinu, neke molitve i neki obredi ostalih 
religija mogu preuzeti ulogu priprave za evanđelje, budući da predstavljaju 
prilike i odgojnu pomoć kojima se čovjekovo srce potiče da se otvori Božjem 
djelovanju. Njima se ipak ne smije pripisivati božansko podrijetlo i spasenjska 
djelotvornost ex opere operato, koja je svojstvena kršćanskim sakramentima. 
Osim toga ne smije se zanemariti činjenica da ostali obredi, uko lik o su podložni 
praznovjerju i ostalim zabludama (usp. 1 Kor 10, 20-21), predstavljaju 
prepreku spasenju. 

22. Dolaskom Spasitelja Isusa Krista, Bog je htio da Crkva koju je ustanovio 
bude sredstvo spasenja čitavog ljudskog roda (usp. Dj 17, 30-31). Ta istina 
vjere ni u čemu ne umanjuje iskreno poštivanje s kojim se Crkva odnosi prema 
ostalim svjetskim religijama, no ona istodobno korjenito isključuje onaj 
mentalitet ravnodušnosti »prožet vjerskim relativizmom koji je sklon reći da 
jedna religija vrijedi kol ik o i druga'«. Ako je istina da i sljedbenici ostalih 
religija mogu primiti božansku milost, također je istina da su oni objektivno 
govoreći u stanju teške manjkavosti u usporedbi s on im a koji, u Crkvi, imaju 
puninu sredstava spasenja. Ali treba podsjetiti »sve članove Crkve da svoj 
odlični položaj nemaju pripisati svojim zaslugama, nego posebnoj Kristovoj 
milosti; a ako njoj ne odgovaraju mišlju, riječju i djelom, ne samo da se neće 
spasiti, nego će biti strože suđeni«. Razumije se dakle da Crkva, vjerna 
Gospodinovu nalogu (usp. Mt 28, 19-20), i zahtjevu ljubavi prema svim 
ljudima, »naviješta Krista, 'koji je put, istina i život' (Iv 14,6), u kome ljudi 
nalaze puninu religioznog života, u kome je Bog sve sa sobom pomirio«. 

I u međureligjjskom dijalogu misija ad gentes »danas kao i uvijek zadržava 
potpuno svoju snagu i potre->bu«. Doista, »'Bog hoće da se svi ljudi spase I 
dođu do spoznaje istine' (usp. 1 Tim 2,4). Bog hoće spasenje svih po spoznaji 
istine. Spasenje jest u istini. Oni koji su poslušni poticaju Duha istine već su na 
putu spasenja; ah Crkva, kojoj je ta istina povjerena, mora njihovoj želji ići 
ususret da im je ponudi. Upravo jer vjeruje u sveopći naum spasenja, Crkva 
mora biti misionarska«. Zato je dijalog, kao dio njezina evangelizacijskog 
poslanja, tek jedno od djelovanja Crkve u njezinoj misiji ad gentes. Jednakost, 
kao pretpostavka za dijalog, odnosi se na jednako osobno dostojanstvo strana u 
dijalogu, a ne na doktrinarni sadržaj niti još manje na Isusa - koji je sam Bog 
postao čovjekom - u usporedbi s osnivačima ostalih religija. Vodena ljubavlju i 
poštivanjem slobode, Crkva se mora prvotno truditi da svim ljudima navijesti 
istinu koju je definitivno objavio Krist, te da naviješta nužnost obraćenja Isusu 

Kristu i prianjanja uz Crkvu pu krštenju i ostalim sakramentima, kako bi u 
punini sudjelovali u zajedništvu Boga Oca, Sina i Duha Svetoga. Prema tome, 
sigurnost Božje univerzalne spasenjske volje ne umanjuje, nego povećava 
dužnost i žumost navještaja spasenja i obraćenja Gospodinu Isusu Kristu. 


Zaključak 


23. Ova Deklaracija, ponavljajući i razjašnjavajući neke istine vjere, nastojala je 
slijediti primjer apostola Pavla koji je pisao vjernicima u Korintu: »Predadoh 
vam ponajprije što i primih« (1 Kor 15,3). Suočeno s nek im problematičnim pa 
čak i pogrešnim izjavama, teološko je razmišljanje pozvano ponovno potvrditi 
vjeru Crkve i dati razlog njezine nade na uvjerljiv i učinkovit način. 

Oci Drugog vatikanskog koncila, obrađujući tematiku prave religije, izjavljuju: 
»Vjerujemo da ta jedina prava religija postoji u katoličkoj i apostolskoj Crkvi 
kojoj je Gospodin Isus povjerio zadaću da je raširi među sve ljude, kad je rekao 
apostolima: 'Pođite dakle i učinite mojim učenicima sve narode krsteći ih u ime 
Oca i Sina i Duha Svetoga i učeći ih čuvati sve što sam vam zapovjedio' (Mt 28, 
19-20). A svi su ljudi dužni istinu, osobito u onome što se odnosi na Boga i 
njegovu Crkvu, tražiti i, pošto je upoznaju, prihvatiti je i ostati joj vjerni«. 

Kristova objava nastavit će biti u povijesti »zvijezda vodilja« cijelom 
čovječanstvu. »Istina, koja je Krist, svugdje se nameće svojim univerzalnim 
autoritetom«. Kršćansko otajstvo prevladava svaku granicu vremena i prostora 
i ostvaruje jedinstvo ljudske obitelji: »Iz različitih mjesta i običaja svi su u 
Kristu pozvani na udioništvo u jedinstvu obitelji sinova Božjih [...]. Isus je 
srušio zidove podjele i na jedinstven i savršen način ostvario je jedinstvo po 
udioništvu u svojem otajstvu. To jedinstvo tako je duboko da Crkva sa sv. 
Pavlom može izjaviti: 'Tako dakle više niste tuđinci ni pridošlice, nego 
sugrađani ste svetih i ukućani Božji' (Ef 2,19)«. 

Papa Ivan Pavao II. je nižepotpisanom kardinalu predstojniku Kongregacije za 
nauk vjere, na audijenciji 16. lipnja 2000, sa sigurnim znanjem i svojim 
apostolskim autoritetom ratificirao i potvrdio ovu Deklaraciju, prihvaćenu na 
općem zasjedanju, te je odredio da se ona objavi. 

U Rimu, u sjedištu Kongregacije za nauk vjere, 6. kolovoza 2000., na blagdan 
Gospodinova Preobraženja. 

Joseph kard. Ratzinger, predstojnik 

Tarcisio Bertone, S. D. B., umirovljeni nadbiskup Vercellija, tajnik 

